ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
"உள்ளொளியை கண்டறிதல்: மனநலமும் பெருந்தொற்றும்" எனும் தலைப்பில் இணைய கருத்தரங்கு
கருணையும் புரிந்து கொள்ளுதலும் தான் ஒரு சமூகமாக நாம் மேம்பட வேண்டிய மிகவும் முக்கியமான விஷயமாகும். நாம் அனைவரும் நேரடியாகவோ அல்லது மறைமுகமாகவோ எதிர்கொள்ளும் சர்வதேச பிரச்சினையாக கொவிட்-19 அமைந்துள்ளது என்று
"உள்ளொளியை கண்டறிதல்: மனநலமும் பெருந்தொற்றும்" எனும் தலைப்பில் இன்று நடைபெற்ற இணைய கருத்தரங்கில் பேசிய மனநல நிபுணர்கள் தெரிவித்தனர்.
பத்திரிகை தகவல் அலுவலகம் மற்றும் மண்டல கள விளம்பர அலுவலகம், மகாராஷ்டிரா மற்றும் கோவா மண்டலம் இணைந்து ஏற்பாடு செய்த இந்த இணைய கருத்தரங்கில், பெங்களூரு நிமான்சின் மனநல நிபுணர்களான உளவியல் துறையின் தலைவரும் பேராசிரியருமான டாக்டர் பிரதிமா மூர்த்தி மற்றும் இணை பேராசிரியர் டாக்டர் ஜோத்ஸ்னா அகர்வால் ஆகியோர் பேசினர்.
கொவிட் காரணமாக ஒருவர் எதிர்கொள்ளும் மன நல பிரச்சனைகளில் முக்கியமானது அச்சம் என்று டாக்டர் பிரதிமா மூர்த்தி கூறினார். மருத்துவமனையில் படுக்கை கிடைக்குமா, நுரையீரல் மற்றும் இதர உடல் உறுப்புகளுக்கு என்ன ஆகும் என்பது போன்ற பயங்கள் அதிகளவில் நிலவுவதாக மருத்துவர் தெரிவித்தார்.
ஏராளமான தகவல்கள் மூலம் குழப்பம் ஏற்படுவதாகவும் சரியான தகவல்களை ஒருவர் பெறுவது மிகவும் அவசியம் என்றும் மனநல நிபுணர் மேலும் தெரிவித்தார்.
மேலும், தீவிர சிகிச்சை பிரிவில் அனுமதிக்கப்படும் ஒரு நபர், மன அழுத்தம், படபடப்பு போன்ற சிக்கல்களை எதிர் கொள்வதாக அவர் தெரிவித்தார்.
கொவிட் காரணமாக எதிர்கொள்ளும் மன நல சிக்கல்களை எதிர்கொள்வதற்கு இவர்கள் வழங்கிய வழி முறைகள் வருமாறு:
இந்த காலகட்டத்தில் நமது அன்றாட பழக்க வழக்கங்களை முறையாக கடைபிடிக்க வேண்டும்.
நல்ல உணவு, போதுமான தூக்கம், ஆரோக்கியமான பழக்க வழக்கங்கள், போதுமான உடற்பயிற்சி, அமைதியான சிந்தனைகள், சிக்கல்களை அடையாளம் கண்டு, எதிர்கொண்டு அவற்றை சமாளிக்கும் வழிமுறைகள் மற்றும் தீர்வுகள் ஆகியவை அவசியமாகும்.
நல்ல தூக்கம் மிகவும் அவசியம். அடிக்கடி உங்கள் உடல் நிலையை கண்காணித்து கொள்ளுங்கள், முறையான உணவு முறையை கடைபிடியுங்கள், நீர் சக்தியை தக்க வைத்துக் கொள்ளுங்கள், ஆக்சிஜன் அளவை அவ்வப்போது சரி பார்த்துக் கொள்ளுங்கள், தேவை ஏற்படின் மருத்துவ உதவியை கோருங்கள் என்று நிபுணர்கள் மக்களை கேட்டுக் கொண்டார்கள்.
தங்களுக்கு நெருக்கமானவர்களின் உயிரிழப்பு, நிதி ரீதியான நஷ்டங்கள் ஆகியவற்றை சந்தித்து வரும் மக்களுக்கு மன நல ஆலோசனை மிகவும் முக்கியம். இதுபோன்றவர்களுக்கு உதவுவது அவசியமாகும் என்று நிபுணர்கள் தெரிவித்தனர்.
குழந்தைகளுடன் தொடர்பில் இருக்க வேண்டும், அவர்கள் நல்ல பொழுதுபோக்குகளை வளர்த்துக்கொள்ள உதவ வேண்டும்.
உங்கள் கவலைகளை குறித்துக் கொள்ள ஒரு புத்தகத்தையோ அல்லது பெட்டியையோ உருவாக்கிக் கொள்ளுங்கள். எதிர்மறை எண்ணங்களை, உண்மையான எண்ணங்கள் மூலம் எதிர் கொள்ளலாம். உங்கள் மீது நீங்களே அன்பு செலுத்துங்கள். நாம் அனைவரும் இதில் ஒன்றாக இருக்கிறோம் என்பதையும் நினைவில் வைத்துக் கொள்ளுங்கள் என்று நிபுணர்கள் தெரிவித்தனர்.
யோகா இசை மற்றும் மூச்சுப் பயிற்சிகளை மேற்கொள்ளுங்கள். முன் களப் பணியாளர்களுக்கு ஆதரவு அளியுங்கள். உண்மையான செய்தி ஆதாரங்களை தேர்ந்தெடுங்கள், நேர்மறை எண்ணங்களுக்கு முக்கியத்துவம் அளியுங்கள் என்று மனநல நிபுணர்கள் தெரிவித்தனர். ஆன்மீகத்தில் மனதை செலுத்துவதும் நிம்மதி அளிக்கும்.
நிமான்ஸ் கட்டணமில்லா உதவி எண்ணான 080-46110007-ஐ மனங்கள் ஆலோசனைக்கு அழையுங்கள். ஒவ்வொரு மாநிலத்திலும் மற்றும் யூனியன் பிரதேசத்திலும் உதவி எண் உள்ளது.
சுகாதார பணியாளர்களுக்காக நிமான்ஸ் வெளியிட்டுள்ள கையேட்டை https://nimhans.ac.in/wp-content/uploads/2021/04/FHW-Manual-Final.pdf எனும் இணைப்பில் காணலாம்.
பிரதமர் அலுவலகம்
உக்ரைன் விவகாரம் மற்றும் ஆபரேசன் கங்கா குறித்து நாடாளுமன்றத்தில் நடைபெற்ற ஆரோக்கியமான விவாதத்திற்கு பிரதமர் பாராட்டு
நாடாளுமன்றத்தில் கடந்த சில நாட்களில், உக்ரைன் விவகாரம் மற்றும் ஆபரேசன் கங்கா குறித்து நடைபெற்ற ஆரோக்கியமான விவாதத்திற்கு பிரதமர் திரு நரேந்திர மோடி பாராட்டு தெரிவித்துள்ளார். இந்த விவாதத்தில் பங்கேற்று தங்கள் கருத்துக்கள் மூலம் அதனைச் செழுமைப்படுத்திய அனைத்து உறுப்பினர்களுக்கும் அவர் நன்றி தெரிவித்துள்ளார். மோசமான சூழலில் இருந்த நமது நாட்டு குடிமக்களின் நலன் மற்றும் பாதுகாப்பு பற்றி கவனம் செலுத்துவது நமது கூட்டு பொறுப்பு என்று அவர் கூறியுள்ளார்.
இது குறித்து பிரதமர் வெளியிட்டுள்ள டுவிட்டர் பதிவுகளில் கூறியிருப்பதாவது;
‘’ கடந்த சில நாட்களாக நாடாளுமன்றத்தில் உக்ரைன் நிலவரம், ஆபரேசன் கங்கா மூலம் நமது குடிமக்களை திரும்ப கொண்டு வர மேற்கொண்ட ஆபரேசன் கங்கா பற்றி ஆரோக்கியமான விவாதம் நடைபெற்றுள்ளது. இந்த விவாதத்தில் பங்கேற்று தங்கள் கருத்துக்கள் மூலம் அதனைச் செழுமைப்படுத்திய அனைத்து உறுப்பினர்களுக்கும் நன்றி.
‘’ மோசமான சூழலில் இருந்த நமது நாட்டு குடிமக்களின் நலன் மற்றும் பாதுகாப்பு பற்றி கவனம் செலுத்துவது நமது கூட்டு பொறுப்பு. நமது குடிமக்கள் எந்தவித சிக்கலையும் சந்திக்கக்கூடாது என்ற விதத்தில் மத்திய அரசு அனைத்து முயற்சிகளையும் மேற்கொண்டது.’’
சிறப்பு சேவைகள் மற்றும் கட்டுரைகள்
திருச்சி என்ஐடியில் அவசர உதவி அமைப்பின் சிறப்பு மையம் தொடக்க விழா நடந்தது.
என்ஐடி இயக்குனர்  ராம்கல்யாண் தலைமையில் நடந்த நிகழ்ச்சியில் போலீஸ் டிஜிபி சைலேந்திரபாபு மையத்தை தொடங்கி வைத்து பேசுகையில், திருச்சி என்ஐடி பல கிராமப்புற மாணவர்களின் கனவு கூடமாக இருந்து வருகிறது. சிறந்த மதிப்பெண் பெற்று இங்கு படிக்கும் மாணவர்கள் சிறந்த நிறுவனத்தில் படிப்பதற்கு பெருமை கொள்ள வேண்டும். மாணவர்கள் கல்வி கற்பது ஊதியத்திற்கு மட்டுமின்றி சமுதாய மேம்பாட்டிற்கும் என்பதை புரிந்து கொள்ள வேண்டும். தொழில்நுட்ப வளர்ச்சி, சமுதாய மாற்றம் குறித்த புத்தகங்களை வாசிக்கும் பழக்கத்தை மாணவர்கள் ஏற்படுத்திக் கொள்ள வேண்டும். உலகம் உருண்டை என கூறிய கலிலியோ உள்ளிட்ட விஞ்ஞாணிகளுக்கு மரண தண்டனை வழங்கப்பட்டது. ஆனால் தற்போது அவரின் கொள்கை அடிப்படையை ஏற்றுக் கொண்டு வானியியல் துறை செயல்படுகிறது. எதிர்காலத்தில் தொழில்நுட்ப வளர்ச்சி காரணமாக ஓட்டுனர் இல்லாமல் பஸ், ரயில், விமானம் ஓடும் நிலைமை ஏற்படும். சிசிடிவி கேமரா உள்ளிட்ட தொழில்நுட்ப வளர்ச்சி காரணமாக போலீஸ் இல்லாமல் சட்டம் ஒழுங்கை கட்டுப்படுத்தும் நிலை ஏற்படும். இதன் காரணமாக பல துறை சார்ந்தவர்கள் பணி இழக்கும் நிலைமை ஏற்படலாம். டாக்டர்கள் வியாதியை கண்டறிந்து சிகிச்சை நிலைமை மாறி லேப் தொழில்நுட்ப வல்லுனர்கள் நோயை கண்டறியும் நிலைமை ஏற்படும். மருத்துவ துறையில் ரோபோட் சிகிச்சை அளிக்கும் நிலைமை வந்து கொண்டுள்ளது. பல ஆண்டுகளுக்கு முன்பு சென்னையில் ஐஜி பணியில் இருந்து கொண்டு கேரளா, கர்நாடகா, ஆந்திரா, தமிழ்நாடு உள்ளிட்ட மாநிலங்களை கண்காணிக்கும் நிலைமை இருந்தது. ஆனால் தற்போது போலீஸ் துறையில் ஏற்பட்டுள்ள மிகப்பெரிய தொழில்நுட்ப வளர்ச்சி காரணமாக எந்த இடத்தில் குற்றம் நடந்தாலும் அதனை கண்டறிந்து நடவடிக்கை எடுக்கும் நிலைமை ஏற்பட்டுள்ளது. தமிழக போலீஸ் துறை அறிவியல் பூர்வமான பல போட்டிகளில் வெற்றி பெற்று முத்திரை பதித்துள்ளது. 1498 போலீஸ் நிலையங்களில் ஒரு மில்லியன் புகார் பெறப்பட்டுள்ளது. தமிழகத்தில் உள்ள மகளிர் போலீஸ் ஸ்டேசன்களில் 75 ஆயிரம் புகார் பெறப்பட்டுள்ளது. ஒரு போலீஸ் செய்யும் பணியை அவரிடம் உள்ள ஸ்மார்ட் காலர் செயலி மூலம் முழுவதுமாக தெரிந்து கொள்ள முடியும். மற்ற எந்த துறையிடமும் இல்லாத மைக்ரோவேவ் கம்யூனிகேஷன் செயலி மூலம் போலீஸ் துறையில் பல்வேறு செயல்பாடுகள் நடக்கிறது. காவல் உதவி செயலி மூலம் பொதுமக்களுக்கு 66 வகையான உதவிகள் செய்யப்படுகிறது. தொலைபேசி, செல்போன் மூலம் பணப்பட்டுவாடா செய்து ஏமாந்தவர்களுக்கு உதவுவதற்கு சைபர் கிரைம் செயல்படுகிறது. போலீஸ் நிலையங்களில் பேப்பரில் எழுதுவது நிறுத்தப்பட்டு இ ஆபீஸ் மூலம் அனைத்து தகவல்களும் பதிவு செய்யப்படுகிறது. தமிழக போலீஸ் துறை அபார வளர்ச்சி அடைந்துள்ளது என்றார்.
நிகழ்ச்சியில் போலீஸ் ஐஜி கார்த்திகேயன், கமிஷனர் சத்யபிரியா, எஸ்பி சுஜித்குமார், சி-டேக் பொது இயக்குனர் மகேஷ், திருவனந்தபுரம் சிடேக் இயக்குனர் கலைசெல்வன் உட்பட பலர் கலந்து கொண்டனர். முன்னதாக பேராசிரியர் சிவக்குமரன் வரவேற்றார். பேராசிரியர் சிஷாஜ் சைமன் நன்றி கூறினார்
பாதுகாப்பு அமைச்சகம்
மாஸ்கோவில் ஊடகத்துடன் தொடர்பு கொண்ட பாதுகாப்பு துறை அமைச்சர் திரு ராஜ்நாத் சிங்கின் செய்தி அறிக்கை.
ஜூன் 23, 2020 அன்று மாஸ்கோவில் பாதுகாப்புத் துறை அமைச்சர் திரு ராஜ்நாத் சிங் பத்திரிகைக்கு வெளியிட்ட அறிக்கை வருமாறு:
ரஷ்யா மற்றும் முழு உலகிற்குமான மிகவும் புனிதமான வெற்றி நாள் அணிவகுப்பின் 75 வது ஆண்டுவிழாவில் கலந்து கொள்ள ரஷ்யப் பாதுகாப்பு அமைச்சகத்தின் அழைப்பின் பேரில் நான் மாஸ்கோவில் இருக்கிறேன். இரண்டாம் உலகப்போரில் வெற்றி பெறுவதற்காக ரஷ்ய மக்களின் மகத்தான தியாகத்தை நாம் நினைவில் வைத்து அஞ்சலி செலுத்துகிறோம். இந்திய வீரர்கள் லட்சக்கணக்கானவர்கள் இந்தப் போரில் பங்கேற்றதுடன் பெரும் உயிரிழப்புகளை சந்தித்தனர். அவர்களில் பலர் சோவியத் இராணுவத்திற்கு உதவி செய்வதற்காக போரின் ஒரு பகுதியாக இருந்தனர். எனவே, ஒரு இந்திய ராணுவக் குழு நாளை ரெட் சுகுவைரில் அணிவகுத்துச் செல்வது மிகப்பெரிய மரியாதை. இது நம் இரு நாடுகளின் ஆயுதப் படைகளுக்கிடையேயான நிரந்தர நட்பின் அடையாளம்.
மாஸ்கோவிற்கான எனது வருகை, கொவிட் தொற்றுநோய்க்குப் பின்னர் இந்தியாவிலிருந்து செல்லும் முதல் அதிகாரபூர்வத் தூதுக்குழுவின் வெளிநாட்டு விஜயம் ஆகும். இது எங்கள் சிறந்த நட்பின் அடையாளம். தொற்றுநோயின் அனைத்து சிரமங்கள் இருந்தபோதிலும், எங்கள் இருதரப்பு உறவுகள் பல்வேறு மட்டங்களில் நல்ல நிலையில் உள்ளன. இந்த ஆண்டு இறுதியில் பிரதமர் நரேந்திர மோடியின் அழைப்பின் பேரில் ரஷ்யக் கூட்டமைப்பின் மேதகு ஜனாதிபதி விளாடிமிர் புடினின் இந்தியா வருகையை நாங்கள் எதிர்நோக்குகிறோம்.
இந்தியா-ரஷ்யா உறவுகள் சிறந்த மற்றும் சலுகை பெற்ற போர்த்திறம் வாய்ந்த கூட்டமைப்பாகும். எங்கள் பாதுகாப்பு உறவு அதன் முக்கியமான தூண்களில் ஒன்றாகும். துணைப் பிரதம மந்திரி யூரி போரிசோவ் உடனான சந்திப்பு எங்கள் பாதுகாப்பு உறவை மறுபரிசீலனை செய்ய எனக்கு ஒரு வாய்ப்பு கொடுத்ததுடன் தொற்றுநோய்களின் கட்டுப்பாடுகள் இருந்தபோதிலும், என்னைச் சந்தித்ததற்காக அவருக்கு நன்றி தெரிவிக்கிறேன். எனது உரையாடல்கள் மிகவும் நேர்மறையானவை, பயனுள்ளவை. தொடர்ச்சியான ஒப்பந்தங்கள் பராமரிக்கப்படும் என்றும், பல சந்தர்ப்பங்களில் பராமரிக்கப்படுவது குறுகிய காலத்தில் விரைந்து முடிவு எடுக்கப்படும் என்றும் எனக்கு உறுதியளிக்கப்பட்டுள்ளது. எங்கள் திட்டங்கள் அனைத்தும் ரஷ்ய தரப்பிலிருந்து நேர்மறையான பதிலைப் பெற்றுள்ளன. எனது உரையாடல்களில் நான் முழுமையாக திருப்தி அடைகிறேன். இன்று அதிகாலை, நமது பாதுகாப்புச் செயலாளர் அஜய் குமார், அவர்களது துணைப் பாதுகாப்பு அமைச்சர் ஃபோமினுடன் கலந்துரையாடினார். இந்தியாவுக்கும் ரஷ்யாவுக்கும் இடையிலான பாரம்பரிய நட்பு வலுவாக இருக்கிறது என்பதை என்னால் நம்பிக்கையுடன் சொல்ல முடியும். எங்கள் பரஸ்பர நலன்கள் திடமானவை, மேலும் எங்கள் சிறந்த நட்புணர்வில் எதிர்கால ஒத்துழைப்பைப் பார்க்கிறோம்.
நாளை 75வது வெற்றி அணிவகுப்பில் பங்கேற்க எதிர்பார்க்கிறேன். எங்கள் பொதுவான பாதுகாப்பிற்கு மிகப் பெரிய பங்களிப்பு செய்த ரஷ்ய மக்களுக்கு, குறிப்பாக படைவீரர்களுக்கு எனது வாழ்த்துக்களை தெரிவித்துக் கொள்கிறேன்.
உள்துறை அமைச்சகம்
கோவிட்-19-க்குஎதிரான நடவடிக்கையாக அமல் செய்யப்பட்டுள்ள முடக்கநிலையில் இருந்து, சிறு வன விளைபொருள்கள், தோட்டப்பயிர்கள், வங்கிசாரா சேவையில் உள்ள நிதிநிறுவனங்கள், கூட்டுறவுக்கடன் சங்கங்கள்மற்றும் கிராமப்பகுதியில் கட்டுமானப்பணிகளில் சில அம்சங்களுக்கு விதிவிலக்குஅளித்து மத்திய உள்துறை அமைச்சகம் உத்தரவு
கோவிட்-19க்கு எதிரான நடவடிக்கையாக நாடு முழுக்க அமல் செய்யப்பட்டுள்ள முடக்கநிலையில் இருந்து தொகுக்கப்பட்ட திருத்திய வழிகாட்டுதல்களின் கீழ் சில செயல்பாடுகளுக்கு விதிவிலக்கு அளிப்பது தொடர்பாக, அனைத்து அமைச்சகங்கள் / துறைகளுக்கு மத்திய உள்துறை அமைச்சகம் ஓர் உத்தரவு . பிறப்பித்துள்ளது.
கீழ்க்காணும் செயல்பாடுகளுக்கு முடக்கநிலையில் இருந்து விதிவிலக்கு அளிப்பதாக அந்த உத்தரவில் தெரிவிக்கப்பட்டுள்ளது:
(- வனப்பகுதிகளில் சிறு விளைபொருள்கள் / மரக்கட்டைகள் அல்லாத வன விளைபொருள்களை மலைவாழ் மக்களும், வனங்களில் வாழும் மற்றவர்களும் சேகரிக்க, அறுவடை செய்ய மற்றும் பதப்படுத்தும் செயல்பாடுகள்.
- மூங்கில், தேங்காய், பாக்கு, கோக்கோவா, நறுமணப் பொருள்கள் தோட்ட வேலைகள் மற்றும் அவற்றின் அறுவடை, பதப்படுத்தல், பொதியிடுதல், விற்பனை மற்றும் சந்தைப்படுத்துதல் செயல்பாடுகள்.
- வீட்டுவசதிக் கடன் நிறுவனங்கள், நுண்கடன் நிறுவனங்கள் உள்ளிட்ட வங்கிச் சேவை அல்லாத நிதிநிறுவனங்கள், குறைந்தபட்ச அலுவலர் எண்ணிக்கையுடன் செயல்படுதல்.
- கூட்டுறவுக் கடன் சங்கங்கள்.
- கிராமப்புறங்களில் கட்டுமான செயல்பாடுகளில், குடிநீர் விநியோகம், கழிவறை குழாய் பதித்தல் / மின்விநியோகக் கட்டமைப்புகள் உருவாக்குதல், தொலைத்தொடர்பு ஆப்டிகல் பைபர் மற்றும் கேபிள்களை பதித்தல் மற்றும் அவை தொடர்பான செயல்பாடுகள்.
சமூக நிதி மற்றும் அதிகாரமளித்தல் அமைச்சகம்
போஸ்ட் மெட்ரிக் கல்வி உதவித் தொகைக்கான வருமான உச்சவரப்பு
ஆண்டு மொத்த வருமானம் 8 லட்சத்திற்கும் குறைவாக உள்ள குடும்பங்களைச் சேர்ந்தவர்கள் பொருளாதார ரீதியாக நலிவடைந்த பிரிவினராக அடையாளம் காணப்பட்டு, அவர்களுக்கு கல்வி உதவித்தொகை வழங்கப்படுகிறது. கல்வி உதவித் தொகைக்கு விண்ணப்பிக்கும் இந்த குடும்பங்களைச் சேர்ந்தவர்கள் 18 வயதுக்குட்பட்டவர்களாக இருக்க வேண்டும். மொத்த வருமானம் என்பது பணிக்கான ஊதியம், வேளாண் சார்ந்த வருமானம், தொழில்சார்ந்த வருமானம் உள்ளிட்டவற்றை உள்ளடக்கியது.
இதேபோல், போஸ்ட் மெட்ரிக் கல்வி உதவித்தொகைத் திட்டத்தின் பயனாளிகளிள் பெற்றொர் அல்லது காப்பாளரின் வருமானம் ஆண்டுக்கு ரூ. 2.5 லட்சத்திற்கும் மிகாமல் இருக்கவேண்டும்.
மக்களவையில் இன்று எழுப்பப்பட்ட கேள்விக்கு மத்திய சமூக நீதி மற்றும் அதிகாரமளித்தல் துறை இணையமைச்சர் சுஸ்ஸ்ரீ பிரதீமா பௌமிக் எழுத்து பூர்வமாக அளித்த பதிலில் இதனை தெரிவித்திருக்கிறார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
டிசம்பர் 15, 2019-லிருந்து ஃபாஸ்டாக் அமலாக்கம் கட்டாயமாகும்
தேசிய நெடுஞ்சாலை சுங்கச்சாவடிகளில் ஃபாஸ்டாக் அமலாக்கம் கட்டாயமாகும் தேதியை டிசம்பர் 15, 2019-க்கு ஒத்திவைப்பதென மத்திய சாலைப் போக்குவரத்து மற்றும் நெடுஞ்சாலைகள் அமைச்சகம் முடிவு செய்துள்ளது. ஏற்கனவே இந்தத் திட்டம் டிசம்பர் 1, 2019-லிருந்து தொடங்கப்படுவதாக இருந்தது.
எரிபொருளையும், நேரத்தையும் மிச்சப்படுத்தவும் மாசினைக் கட்டுப்படுத்தவும் தடையில்லா போக்குவரத்தை உறுதி செய்யவும் தேசிய மின்னணு முறையிலான சுங்கக் கட்டண வசூல் திட்டத்தை சாலைப்போக்குவரத்து மற்றும் நெடுஞ்சாலைகள் அமைச்சகம் தொடங்கி உள்ளது. ஆர்.எஃப்.ஐ.டி. தொழில்நுட்ப அடிப்படையில் ஃபாஸ்டாக் மூலம் கட்டணத்தை செலுத்த இந்த முறை வகை செய்கிறது. சுங்கச்சாவடிகளின் இரு தடங்களிலும் ஒரு வழி தவிர மற்றவை ஃபாஸ்டாக் பாதையாக டிசம்பர் 1, 2019-லிருந்து அறிவிக்கப்படும் என முடிவு செய்யப்பட்டது.
இருப்பினும் பல்வேறு காரணங்களால் பயணிகளில் பலர் தங்களின் வாகனங்களில் ஃபாஸ்டாக் பொருத்தாதது கண்டறியப்பட்டுள்ளது. ஃபாஸ்டாக்கினை வாங்கி தங்களின் வாகனங்களில் பொருத்த பயணிகளுக்கு மேலும் கால அவகாசம் அளிப்பதென முடிவு செய்யப்பட்டுள்ளது. ஃபாஸ்டாக் பாதையில் ஃபாஸ்டாக் பொருத்தாத வாகனங்கள் செல்லும் போது டிசம்பர் 1, 2019-லிருந்து இரண்டு மடங்கு கட்டணம் வசூலிக்கப்படும் என்பதற்கு பதிலாக டிசம்பர் 15, 2019-லிருந்து இந்த முறை அமலுக்கு வரும்.
எனவே கட்டணமில்லாமல் ஃபாஸ்டாக் வழங்குவது டிசம்பர் 15, 2019 வரை தொடரும்.
பெண்கள் மற்றும் குழந்தை நலன் அமைச்சகம்
பிரதமரின் தாய்மார்கள் நல திட்டத்தின் கீழ் தமிழ்நாட்டில் பயனடைந்தோர் விவரம்
நாடாளுமன்றத்தின் மக்களவையில் இன்று உறுப்பினரின் கேள்விக்கு எழுத்துப்பூர்வமாக பதிலளித்த மத்திய பெண்கள் மற்றும் குழந்தைகள் மேம்பாடு அமைச்சர் திருமதி ஸ்மிரிதி சுபின் இராணி கீழ்காணும் தகவல்களை அளித்தார்.
சமீபத்தில் வெளியிடப்பட்ட தேசிய குடும்ப சுகாதார கணக்கெடுப்பு-5  தரவுகளின்படி, நாட்டில் 15-49 வயதுக்குட்பட்ட 57.0 சதவீத பெண்கள் ரத்த சோகையால் பாதிக்கப்பட்டுள்ளதாக மதிப்பிடப்பட்டுள்ளது. இது தமிழ்நாட்டில் 53.4 % ஆகவும், புதுச்சேரியில் 55.1 %ஆகவும் உள்ளது.
மாநிலங்கள்/யூனியன் பிரதேசங்களுடனான காணொலி கூட்டங்கள் மூலமாகவும், தேசிய மற்றும் பிராந்திய அளவிலான பயிலரங்குகள் மூலமாகவும் பிரதமரின் தாய்மார்கள் நல திட்டத்தின்  வெற்றிகரமான செயலாக்கம் அவ்வப்போது மதிப்பாய்வு செய்யப்படுகிறது.
தமிழகத்தை பொருத்தவரை இத்திட்டத்தில் 2018-19-ல் 2,33,983 பயனாளிகள் இணைந்துள்ளனர், ரூ 4,178 லட்சம் வழங்கப்பட்டுள்ளது; 2019-20-ல் 4,21,108 பயனாளிகள் இணைந்துள்ளனர், ரூ 14,396 லட்சம் வழங்கப்பட்டுள்ளது; 2020-21-ல் 4,13,221 பயனாளிகள் இணைந்துள்ளனர், ரூ 12,388 லட்சம் வழங்கப்பட்டுள்ளது; 2021-22-ல்  2,06.040 பயனாளிகள் இணைந்துள்ளனர், ரூ 4,215.91 லட்சம் வழங்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1782638
திறன் மேம்பாடு மற்றும் தொழில் முனைவோர் அமைச்சகம்
திறன் இந்தியா இயக்கத்தின் கீழ் 96,000-க்கும் மேற்பட்டோருக்கு யோகா பயிற்றுநர்கள், பயிற்சியாளர்களாக பயிற்சி
மனஅழுத்தத்தைப் போக்கவும், முழுமையான உடல் மற்றும் மனநலனுக்காகவும் யோகாவை ஊக்குவிக்கும் வகையில், 6-வது சர்வதேச யோகா தினத்தை கொண்டாடுவதற்காக காணொளிக் கருத்தரங்கை திறன் மேம்பாடு மற்றும் தொழில்முனைவோர் அமைச்சகம் ஏற்பாடு செய்தது. அழகு மற்றும் உடல்நலன் பிரிவு திறன் கவுன்சிலின், “யோகா-வை ஆதரியுங்கள், நோயை விரட்டுங்கள்” என்ற கருத்துரு அடிப்படையில் காணொளிக் கருத்தரங்கு நடத்தப்பட்டது. இதில், வாழும் கலை அமைப்பின் நிறுவனர் குருதேவ் ஸ்ரீஸ்ரீரவிசங்கர், யோகா கல்வி நிறுவனத்தின் இயக்குநர் டாக்டர் ஹன்சாஜி யோகேந்திரா, திறன் மேம்பாடு மற்றும் தொழில்முனைவோர் துறை அமைச்சர் டாக்டர் மகேந்திர நாத் பாண்டே ஆகியோர் கலந்துகொண்டனர்.
இந்தக் கருத்தரங்கில், அச்ச உணர்வு மற்றும் மன அழுத்தத்தைப் போக்குவதில் யோகாவின் பங்கு குறித்து மக்களிடம் எடுத்துரைத்ததுடன், யோகா துறையில் இளைஞர்களுக்கு உள்ள எதிர்கால வாய்ப்புகள் குறித்தும் கற்பிக்கப்பட்டது. யோகா துறையில் உள்ள பல்வேறு வேலைவாய்ப்புகளையும் இளைஞர்கள் பயன்படுத்திக் கொள்வதற்காக திறன் இந்தியா அமைப்பு தொடர் முயற்சி மேற்கொண்டது. இதன் பலனாக, நாடு முழுவதும் 96,196-க்கும் மேற்பட்டோருக்கு பிரதமரின் திறன் மேம்பாட்டுத் திட்டம், முன் கூட்டிய கற்றலுக்கு தொடக்க அங்கீகாரம் , குறுகியகாலப் பயிற்சி  மற்றும் சிறப்புத் திட்டங்களின் மூலம் யோகா பயிற்றுநர்கள் மற்றும் பயிற்சியாளர்களாக செயல்பட பயிற்சி அளிக்கப்பட்டது. யோகா-வுக்கு மூன்று விதமான சிறப்புப் பாடப் பிரிவுகள் உள்ளன. அதாவது, யோகா பயிற்றுநர் , யோகா பயிற்சியாளர்  மற்றும் முதுநிலை யோகா பயிற்சியாளர் . அமைச்சகமும், அழகு மற்றும் உடல்நலன் பிரிவு திறன் கவுன்சிலும் இணைந்து இந்த அற்புதமான மைல் கல்லை அடைவதற்கு வாழும் கலை, பதஞ்சலி ஆகியவை முக்கியத்துவம் வாய்ந்த கூட்டாளிகளாக செயல்பட்டன. அதிக எண்ணிக்கையிலான திறன்பெற்றவர்களைக் கொண்ட மாநிலங்களாக உத்தரப்பிரதேசம், மகாராஷ்டிரா, கர்நாடகா, மத்தியப்பிரதேசம், ஒடிசா, கேரளா, மேற்கு வங்கம் ஆகியவை உள்ளன. 2020-21-ஆம் கல்வியாண்டு முதல் சிபிஎஸ்இ பள்ளிகளில் 11-ஆம் வகுப்பு முதல் யோகா தொழில்கல்வி வகுப்புகளை அழகு மற்றும் உடல்நலன் பிரிவு திறன் கவுன்சில் நடத்த உள்ளது. அனைத்து மாநிலங்களிலும் உள்ள அனைவருக்கும் கல்வித் திட்டப்பள்ளிகளில் மேல்நிலை வகுப்புகளுக்கு யோகா பயிற்றுநர் பணிகள் உள்ளன.
நாட்டில் யோகா பயிற்றுநர்கள் மற்றும் பயிற்சியாளர்களின் தேவை குறித்து எடுத்துரைத்த மத்திய திறன் மேம்பாடு மற்றும் தொழில்முனைவோர் துறை அமைச்சர் டாக்டர் மகேந்திர நாத் பாண்டே, உலகுக்கு அழகு மற்றும் உடல்நலன் பிரிவு திறன் கவுன்சில் வழங்கிய மதிப்பில்லாத பரிசாக யோகா திகழ்கிறது என்று தெரிவித்தார். திறன் மேம்பாடு மற்றும் தொழில்முனைவோர் அமைச்சகத்தின் செயல்பாட்டு அமைப்பான தேசியத் திறன் மேம்பாட்டுக் கழகத்தின் கீழ் உள்ள, அழகு மற்றும் உடல்நலப் பிரிவு திறன் கவுன்சில், யோகா பணிக்கான திறன் பெற்றவர்களை கண்டறிவதற்காக பல்வேறு தொழில் நிறுவனங்கள் மற்றும் அமைப்புகளுடன் இணைந்து செயல்படுகிறது. CIDESCO இன்டர்நேஷனல், வொயிட் லோட்டஸ் போன்ற நிறுவனங்கள் மற்றும் சர்வதேச யோகா கூட்டமைப்பு ஆகியவற்றுடன் இணைந்து செயல்படுகிறது. இந்திய இளைஞர்களிடையே யோகா திறனை மேம்படுத்த டாக்டர் ஹெச்.ஆர்.நாகேந்திரா, டாக்டர் ஹன்சாஜி ஆகியோர் முன்னிலையில், தி யோகா இன்ஸ்டிடியூட்டுடன் அழகு மற்றும் உடல்நலன் பிரிவு திறன் கவுன்சில் புரிந்துணர்வு ஒப்பந்தத்தில் கையெழுத்திட்டுள்ளது.
தேர்தல் ஆணையம்
மேற்குவங்கத்தில் காலியாக உள்ள மாநிலங்களவை உறுப்பினர் பதவிக்கான இடைத் தேர்தல் தேதி அறிவிப்பு
மேற்கு வங்கத்தின் மாநிலங்களவை உறுப்பினர், பதவி விலகியதை அடுத்து, காலியாக உள்ள பணியிடத்தை நிரப்புவதற்கான இடைத் தேர்தல் தேதி அறிவிக்கப்பட்டுள்ளது.
மேற்கு வங்கத்தைச் சேர்ந்த மாநிலங்களவை உறுப்பினர் திரு தினேஷ் திரிவேதி இந்த வருடம் பிப்ரவரி மாதம் பதவி விலகினார்.
இதனால் இந்த காலியிடத்தை நிரப்புவதற்கான தேர்தல் அறிவிப்பு வெளியிடப்பட்டுள்ளது.
இந்தத் தேர்தல், ஆகஸ்ட் 9-ஆம் தேதி காலை 9 மணி முதல் மாலை 4 மணி வரை நடைபெறவுள்ளது. அன்று மாலை 5 மணிக்கு வாக்கு எண்ணிக்கை நடைபெறும்.
தேர்தலுக்கான அறிவிப்பு ஜூலை 22-ஆம் தேதி வெளியிடப்படும். வேட்புமனுக்களைத் தாக்கல் செய்வதற்கான கடைசி நாள் ஜூலை 29-ஆம் தேதி ஆகும். ஜூலை 30 அன்று வேட்புமனுக்கள் பரிசீலனை செய்யப்படும். வேட்புமனுக்களை திரும்பப் பெறுவதற்கான கடைசி தேதி ஆகஸ்ட் 2 ஆகும்.
இந்தத் தேர்தலை, கொவிட் நெறிமுறைகளை பின்பற்றி நடத்தும்படி, மேற்கு வங்க தலைமைச் செயலாளருக்கு, தேர்தல் ஆணையம் உத்தரவிட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1736095
ரெயில்வே அமைச்சகம்
ரயில்வே துறை மின்-பயணச் சீட்டு முறைக்கு புதிய பயனர் இடைமுகம் அறிமுகம்
ரயில்வே பயணிகளுக்கு உதவும் வகையில் இணையத்தில் புதிய வடிவில் பயனர் இடைமுகம்  அறிமுகம் செய்யப்பட்டுள்ளது.
தகவல் தொழில்நுட்பத் துறையின் பரிந்துரைப்படி ரயில்வே அமைச்சர் திரு. பியுஷ் கோயலின் தொலைநோக்குப் பார்வையில் புதிய பயனர் இடைமுகம் அறிமுகம் செய்யப்பட்டுள்ளது. இது ரயில்வேயின் www.irctc.co.in என்ற இணையதளத்தில் அறிமுகம் செய்யப்பட்டுள்ளது. இது பயனாளிகள் எளிதில் கையாண்டு பயன்பெற வசதியாக வடிவமைக்கப்பட்டுள்ளது.
அரசு நிறுவனங்களில் தொழில்நுட்பத்தின் மூலம் போதிய பலனைப் பெறும் வகையிலும் மக்கள் எளிதாக உரிய பயன்களைப் பெறும் வகையிலும் “டிஜிட்டல் இந்தியா” முன்முயற்சித் திட்டம் செயல்படுத்தப்படுகிறது.
இந்நிலையில் அடுத்த தலைமுறைக்கான மின்-பயணச் சீட்டு முறை  உருவாக்கப்பட்டு, ரயில் பயணத்துக்கான முன்பதிவு செய்வதற்கான சேவை எளிதாகவும் விரைவாகவும் அளிக்கப்படுகிறது.
இந்திய ரயில்வே பயணம் செய்ய முன்பதிவு செய்வோரில் மூன்றில் இரு பங்கு மின் - பயணச் சீட்டு மூலமே பதிவு செய்கிறார்கள்.
திறன் மேம்பாடு மற்றும் தொழில் முனைவோர் அமைச்சகம்
இடதுசாரி தீவிரவாதத்தால் பாதிக்கப்பட்ட மாவட்டங்களில் திறன் மேம்பாட்டுத் திட்டம் – 48 மாவட்டங்களில் 49 தொழில் பயிற்சி நிறுவனங்கள் அமைக்கப்படுகின்றன
திறன் இந்தியா இயக்கத்தின் கீழ், திறன் மேம்பாடு மற்றும் தொழில்முனைவோர் அமைச்சகம், பிரதமரின் திறன் மேம்பாட்டுத் திட்டம், மக்கள் கல்வி நிறுவனம் , தேசிய தொழில் பழகுநர் ஊக்குவிப்பு திட்டம்  மற்றும் கைவினைஞர்கள் பயிற்சி திட்டம்  போன்ற பல்வேறு திட்டங்களின் கீழ் கிராமப்புறங்கள் உட்பட நாடு முழுவதும் திறன் மேம்பாட்டு மையங்கள் மற்றும் நிறுவனங்களை ஏற்படுத்தி அதன் மூலம் திறன் மேம்பாடு, மறுதிறன் சேவைகளை வழங்குவதற்கான திட்டங்களை செயல்படுத்துகிறது.
எல்லைப் பகுதிகள் உட்பட நாடு முழுவதும் திறன் மேம்பாடு மற்றும் தொழில் முனைவோர் மேம்பாட்டிற்கான திட்டங்கள் செயல்படுத்தப்படுகின்றன. இடதுசாரி தீவிரவாதத்தால் பாதிக்கப்பட்ட 48 மாவட்டங்களில் 48 தொழிற்பயிற்சி நிலையங்கள் திறன் மேம்பாட்டுத் திட்டத்தில் நிறுவப்படுகிறது. இதில் சத்தீஸ்கரின் தண்டேவாடா, பஸ்தர், காங்கேர், சுர்குஜா, ராஜ்நந்த்கான், பிஜப்பூர், நாராயண்பூர், சுக்மா மற்றும் கோடாகான் ஆகிய 9 மாவட்டங்களும் அடங்கும்.
இத்தகவலை மத்திய திறன் மேம்பாடு மற்றும் தொழில் முனைவோர் துறை அமைச்சர் தர்மேந்திர பிரதான் மக்களவையில் இன்று எழுத்துப்பூர்வமாக அளித்த பதிலில் தெரிவித்துள்ளார்.
அறிவியல் மற்றும் தொழில்நுட்பத்துறை
இந்தியாவில் அறிவியல்&தொழில்நுட்பம் குறித்த தேசிய மாநாடு: நவீன பார்வையுடன் கூடிய வரலாற்று ஆய்வு
விடுதலையின் அம்ரித் மகோத்சவத்தை குறிக்கும் விதமாக மூன்று நாள் தேசிய மாநாடு  ஒன்றை 2021 ஆகஸ்ட் 16 முதல் 18 வரை அறிவியல் மற்றும் தொழிலக ஆராய்ச்சி குழு-அறிவியல் தகவல் தொடர்பு மற்றும் கொள்கை ஆராய்ச்சிக்கான தேசிய நிறுவனம்  நடத்துகிறது.
“இந்தியாவில் அறிவியல்&தொழில்நுட்பம் குறித்த தேசிய மாநாடு: நவீன பார்வையுடன் கூடிய வரலாற்று ஆய்வு” என்பதே இம்முக்கிய மாநாட்டின் மையக்கருவாகும்.
நாட்டின் 75-வது ஆண்டு சுதந்திரத்தை குறிக்கும் வகையில், இந்தியாவின் விடுதலை இயக்கத்தின் போதும், சுதந்திரத்திற்கு பிறகும் நவீன இந்தியாவை கட்டமைப்பதில் இந்திய அறிவியல் மற்றும் விஞ்ஞானிகளின் பங்கு குறித்து எடுத்துரைப்பதே இம்மாநாட்டின் நோக்கமாகும்.
அறிவியல் உள்கட்டமைப்பை கட்டமைத்தல்: கடந்த காலத்தில் இருந்து கற்றல், இந்திய தகவல் தொழில்நுட்ப புதுமைகளில் முக்கிய மாற்றங்கள், கல்வித்துறை-தொழில்துறை தொடர்புகள் மற்றும் தொழில்முனைதல்: காலனிய காலத்தில் இருந்து தற்போது வரை, இந்தியாவில் அறிவியலின் வளர்ச்சி, 21-வது நூற்றாண்டில் இந்திய அறிவியல் மற்றும் புதிய கல்விக் கொள்கை 2020 ஆகிய ஆறு முக்கிய அமர்வுகள் இந்த மாநாட்டில் இடம்பெறுகிறது.
தேசிய மாநாடு குறித்து பேசிய அறிவியல் மற்றும் தொழிலக ஆராய்ச்சி குழு-அறிவியல் தகவல் தொடர்பு மற்றும் கொள்கை ஆராய்ச்சிக்கான தேசிய நிறுவன இயக்குநர், பேராசிரியர் ரஞ்சனா அகர்வால், “சிறப்பான அறிவியல் பாரம்பரியத்தை இந்தியா கொண்டிருப்பதை நாம் அறிவோம். நவீன காலத்தில் நாட்டை கட்டமைப்பதில் நமது விஞ்ஞானிகள் முக்கிய பங்காற்றியுள்ளனர். நமது அறிவியல் பாரம்பரியம் மற்றும் நவீன வளர்ச்சி ஆகியவற்றை குறித்து அலசும் வாய்ப்பை விடுதலையின் அம்ரித் மகோத்சவம் நமக்கு வழங்கியுள்ளது. நமது அறிவியல் மற்றும் தொழில்நுட்ப பாரம்பரியத்தை ஆய்வு செய்வதற்காக இந்த தேசிய மாநாட்டை சிஎஸ்ஐஆர்-என்ஐஎஸ்சிபிஆர் நடத்துகிறது,” என்றார்.
சிஎஸ்ஐஆர் நிறுவனமான என்ஐஎஸ்சிபிஆரின் இலச்சினை இம்மாநாட்டின் போது 2021 ஆகஸ்ட் 16 அன்று வெளியிடப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1746408
பெட்ரோலியம் மற்றம் இயற்கை எரிவாயு அமைச்சகம்
சர்வதேச எரிசக்தி தேவையின் வளர்ச்சியை இந்தியா முன்னெடுத்து செல்லும்: அமைச்சர் திரு தர்மேந்திர பிரதான்
கச்சா எண்ணெயின் நியாயமான மற்றும் பொறுப்பான விலை நிர்ணயித்தலை இந்தியா விரும்புவதாக மத்திய பெட்ரோலியம் மற்றும் இயற்கை எரிவாயு அமைச்சர் திரு தர்மேந்திர பிரதான் இன்று கூறினார்.
தற்சார்பு இந்தியா குறித்த சுவாராஜ்யா இணைய கருத்தரங்கில் பேசிய அவர், சர்வதேச எரிசக்தி தேவையின் வளர்ச்சியை இந்தியா முன்னெடுத்து செல்லும் என்று கூறினார்.
இணைய கருத்தரங்கில் மேலும் பேசிய அவர், ஒரு நிறுவனமே ஆதிக்கம் செலுத்தி வந்த காலம் மலையேறி விட்டதாகவும், நுகர்வோர்களின் கருத்துக்களை உற்பத்தியாளர்கள் கவனத்தில் கொள்ள வேண்டும் என்றும் கூறினார்.
இந்தியாவின் எரிசக்தி நுகர்வு 2040-ஆம் ஆண்டு வரை வருடத்துக்கு 3 சதவீதம் என்ற அளவில் உயரும் என மதிப்பிடப்பட்டுள்ளது என்று அமைச்சர் கூறினார்.
உலகின் முன்னணி பொருளாதாரங்களை விட இது வேகமான வளர்ச்சி என்று குறிப்பிட்ட திரு பிரதான், சர்வதேச மொத்த அடிப்படை எரிசக்தி தேவையில் இந்தியாவின் பங்கு 2040-ஆம் ஆண்டில் 11 சதவீதமாக இருக்கும் என்றார். வலுவான பொருளாதார வளர்ச்சியால் இது சாத்தியமாகும் என்றும் அவர் கூறினார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1677636